text: Islamkritisk demonstration i Esbjerg
  19 januar 2015 kl. 11.45
  Foreningen Stop islamiseringen Af Danmark inviterer til demonstration, fordi de er utilfredse med at islam, ifølge deres mening, spiller en alt for dominerende rolle i det danske samfund.
  Arrangørerne opfordrer til, at alle der imod flere moskeer, sharialove og vold støtter op om demonstrationen.
  Men demonstrationen der starter klokken 18.00 foran Esbjerg Rådhus, er ikke den eneste i Esbjerg mandag aften.
  Samtidig har en gruppe, der kalder sig Esbjerg Mod Fremmedhad indkaldt til demonstration mod fremmedhad og for mangfoldighed.
  Demonstrationen er startet på initiativ fra Kathrine Møller, der er studerende på Syddansk Universitet.
  Moddemonstrationen starter ligeledes klokken 18.00 foran Rybners på Svendsgade i Esbjerg.
  For 14 dage siden var de samme grupperinger samlet til lignende demonstrationer i Haderslev. Ifølge Syd og Sønderjyllands Politi gav det ikke anledning til uro eller ballade.
  TV SYD er med til demonstrationerne og sender direkte fra Esbjerg.
  